**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 24.08.2020. године ПРЕДЛОГ**

**Б е о г р а д**

**З А П И С Н И К бр. 6**

са преговора о закључивању Колективног уговора за „Железнице Србије“ акционарско друштво, Београд, одржаних 24.08.2020. године, са почетком у 12:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Јасмина Војводић-Видановић, Министарство грађевинарства, саобраћаја и инфраструктуре, члан одбора

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, Миланка Минић, члан

**Одбор за преговоре репрезентативних синдиката**: Верица Николић, председник, Јелена Јововић, члан, Аида Стојковић, члан, Ивана Јовичић Ћурчић, члан, Саша Станковић, члан.

**Светлана Јелић-Бурић**, председник Одбора послодавца за преговоре за закључивање Колективног уговора за “Железнице Србије” ад, поздравила је присутне и подсетила да у циљу поштовања превентивних мера састанку не може да присуствује већи број учесника од укупно 10, тако да након консултација између чланова одбора послодавца и одбора репрезентативних синдиката састанку присуствује 10 учесника (са седнице су ради поштовања прописаног броја присутних отишли Дејан Бадовинац, члан одбора за преговоре послодавца, и Виолета Шебек Давидовић, из одбора за преговоре репрезентативних синдиката).

Светлана Јелић-Бурић, предложила је следећи

Дневни ред:

1. Усвајање записника број 5. са преговора за закључивање Колективног уговора за „Железнице Србије“ акционарско друштво, Београд, одржаних 20.08.2020. године

2. Разматрање и усаглашавање текстуалног дела Колективног уговора за “Железнице Србије” акционарско друштво, Београд

3. Разно

Светлана Јелић-Бурић, известила је присутне да је Записник бр. 5 достављен са закашњењем, због техничких проблема, и предложила је да се усвајање Записника бр. 5 одложи за наредни састанак преговора.

Ивана Јовичић Ћурчић, одбор репрезентативних синдиката није стигао да прегледа записник бр. 5 и предлаже да се усвајање записника бр. 5 одложи за наредну седницу преговора.

Предложена измена Дневног реда је прихваћена, те је једногласно усвојен следећи Дневни ред:

1. Разматрање и усаглашавање текстуалног дела Колективног уговора за “Железнице Србије” акционарско друштво, Београд

2. Разно

**Ивана Јовичић Ћурчић**, предала је у име Одбора репрезентативних синдиката захтев за доставу аудио записа са свих седница преговора.

**Светлана Јелић-Бурић**, обавестила је присутне да 1. и 2. седница преговора нису снимане, као и да се данашња седница не снима. Одбор послодавца за преговоре ће захтев размотрити и благовремено обавестити одбор репрезентативних синдиката.

**Јелена Јововић**, члан одбора репрезентативних синдиката, сматра да седнице треба да се снимају, баш због прецизности у излагањима око усаглашавања предложеног текста Колективног уговора и да се у складу са тим и Пословник о раду измени.

**Тачка 1.** Разматрање и усаглашавање текстуалног дела Колективног уговора за “Железнице Србије” акционарско друштво, Београд

Преговори су настављени од одељка IX. УСЛОВИ ЗА РАД СИНДИКАТА

**Члан 76. је усаглашен и гласи:**

„Послодавац је дужан да обезбеди услове за деловање синдиката у складу са његовом улогом и задацима и да га информише о питањима која су од битног значаја за материјални и социјални положај запосленог.“

**Члан 77. је усаглашен и гласи:**

„Послодавац је дужан да обезбеди обрачун и уплату синдикалне чланарине на рачуне синдиката приликом сваке исплате зараде.

 Послодавац је дужан да запосленом који је члан синдиката на име синдикалне чланарине одбије износ од зараде на основу потписане приступнице и изјаве запосленог и да тај износ уплати на одговарајући рачун синдиката.“

**Члан 78. је усаглашен и гласи:**

„Послодавац је дужан да обезбеди обрачун и уплату синдикалне чланарине на рачуне синдиката приликом сваке исплате зараде.

 Послодавац је дужан да запосленом који је члан синдиката на име синдикалне чланарине одбије износ од зараде на основу потписане приступнице и изјаве запосленог и да тај износ уплати на одговарајући рачун синдиката.“

**Члан 79:**

**Јелена Јововић**, ставила је примедбу на став 1. и 2. да се текст „у складу са својим просторним и финансијским могућностима“ избрише. Истакла је и да немају сви синдикати обезбеђен простор за рад синдиката. Савез делује у свим предузећима и има обезбеђену канцеларију, као и СЖС, али Синдикат новинара и нови репрезентативни синдикат ССЖ1884 немају и предлаже да им се обезбеди било какав простор, без обзира на величину.

**Светлана Јелић-Бурић**, је подсетила да салу 361 за састанке могу увек да користе, у договору са кабинетом генералног директора.

Предлог Одбора репрезентативних синдиката је прихваћен и **члан 79. је усаглашен и гласи:**

„**Послодавац ће обезбедити синдикатима који окупљају запослене код њега, коришћење пословног простора, који је неопходан за активности које синдикати предузимају у складу са својим програмским активностима на основу Колективног уговора и других аката послодавца и аката синдиката.**

 **Одлуку о величини и локацији простора и административно - техничким условима за рад, чије коришћење обезбеђује за потребе синдиката, доноси генерални директор или запослени кога он овласти, при чему води рачуна о неопходним потребама синдиката.**

 За одржавање састанака, послодавац синдикату обезбеђује по потреби, одговарајућу салу за састанке у месту седишта синдиката.“

**Члан 80.**

**Јелена Јововић**, треба појаснити термин „по потреби“.

**Светлана Јелић-Бурић**, иако су синдикати самосталне организације, до сада им нису ускраћиване услуге-помоћи које су тражили.

**Члан 80. је усаглашен и гласи:**

„Послодавац је обавезан да омогући синдикату коришћење административно-техничких услуга, према потреби.

 Одбор директора доноси одлуку у вези са ограничењем накнаде трошкова.“

**Члан 81.**

**Аида Стојковић**, затражила је образложење зашто је сатница умањена и наводи да представници синдиката нису до сада никада искористили ту могућност.

**Јелена Јововић**, подсетила је да само она има решење за обављање административно техничких послова за потребе синдиката.

**Светлана Јелић-Бурић**, подсећа да је сваки запослени који обавља административно техничке послове за потребе синдиката, дужан да дође на посао, да се уредно упише у евиденцију долазака на посао. Такође, нагласила је да то право није законом утврђено, сматра да је 87 часова месечно много за синдикате који имају релативно мали број чланова.

**Јелена Јововић**, нагласила је да се ради о институцији, а не о појединцу и да су услови за рад веома битни за синдикате.

**Наташа Алексић-Капетановић**, предложила је да синдикати доставе свој предлог и да накнадно усаглашавамо члан 81.

**Члан 81. је неусаглашен.**

**Члан 82. је усаглашен и гласи:**

**“**Овлашћени представник синдиката има право на плаћено одсуство уз накнаду зараде у висини његове просечне зараде у претходних 12 месеци за време:

1. одсуства са рада ради вршења синдикалне функције сразмерно броју чланова синдиката, који се одређује према Закону о раду;
2. док заступа запосленог, ако је овлашћен да заступа запосленог у радном спору пред арбитром или судом.

 Накнаду зараде из става 1. овог члана плаћа послодавац.“

**Члан 83. је усаглашен и гласи:**

**„**Послодавац не може да откаже уговор о раду, нити на други начин да стави у неповољан положај запосленог због његовог статуса или активности у својству представника запослених, чланства у синдикату и учешћу у синдикалним активностима.

 Председнику синдиката, члану органа синдиката и представнику запослених у органима оснивача, за време обављања функције и по престанку функције, ако поступа у складу са законом, због његовог статуса или активности у синдикату у својству запослених, чланства у синдикату или учешћа у синдикалним активностима, не може да се откаже уговор о раду, не може да се распореди на друге послове код послодавца без његове сагласности, да се утврди престанак потребе за његовим радом, да се распореди код другог послодавца, или да се на други начин стави у неповољнији положај, у складу са законом.

 Терет доказивања да отказ уговора о раду или стављање у неповољан положај запосленог није последица статуса или активности из става 1. овог члана, је на послодавцу.“

**Члан 84. је усаглашен и гласи:**

„Репрезентативни синдикат може у радно време организовати састанке органа синдиката, у месту седишта синдиката, који укупно по регистрованом синдикату на месечном нивоу не могу трајати дуже од 16 сати.

 Репрезентативни синдикат може у радно време организовати састанке синдиката и ван седишта синдиката, који укупно по регистрованом синдикату на месечном нивоу не могу трајати дуже од 8 сати.“

**Одбор репрезентативних синдиката предложио је нови члан 84а**. којим би се регулисало право на стимулацију за чланове одбора репрезентативних синдиката у току преговора за закључивање колективног уговора или анекса колективног уговора.

**Светлана Јелић-Бурић**, предлог пошаљите на мејл и разматраћемо на следећој седници.

**Наташа Алексић-Капетановић**, је казала да је то могуће у случају да не користе право које им по закону припада – плаћено одсуство.

**Члан 85.**

**Јелена Јововић**, представници синдиката се не позивају на седнице Скупштине. Синдикати траже да се овај члан поштује у пракси.

**Наташа Алексић-Капетановић**, нисте добили позив само за последњу седницу Скупштине и то из безбедносних разлога и поштовања мера Владе. Подсећа да се на сајту предузећа објављују документа у складу са Законом о јавним предузећима – Програм пословања, Измене и допуне Програма пословања, сви финансијски извештаји – квартални, годишњи, Информатор о раду и др.

**Члан 85. је усаглашен и гласи:**

„Репрезентативни синдикати позивају се на седнице Скупштине послодавца када се одлучује о економским и радно-социјалним питањима од значаја за положај запослених.

 Послодавац је дужан да обавештава репрезентативне синдикате о питањима из своје надлежности, која су од значаја за економски и социјални положај запослених, а нарочито о: пријему и престанку радног односа запослених код послодавца, стању безбедности и здрављa на раду, исплаћеним просечним зарадама, програму пословања послодавца, степену реализације програма пословања послодавца, као и учешћу зарада и трошкова рада у укупним трошковима пословања послодавца.“

**Члан 86.**

**Наташа Алексић Капетановић**, до сада ниједан програм и извештај о реализацији програмских активности нисмо добили. Извештај о трошењу наменских средстава нам је потребан због пореског аспекта и требало би да се за сваку активност доставити извештај.

**Јелена Јововић**, Савез доставља осталим друштвима комплетан извештај на крају године. Остала друштва својим дописима подсећају на обавезу извештавања о трошењу наменских средстава.

**Јасмина Војводић**, је подсетила да у ставу 3. стоји као обавеза достављање и програма и извештаја о реализацији програмских активности и да их не треба подсећати.

**Саша Станковић**, предлажемо да се средства за програмске активности повећају на 0,4% масе средстава за зараде, месечно.

**Јелена Јововић**, активности које је раније извршавао послодавац, пребачене су на синдикате и зато траже повећање средстава.

**Светлана Јелић-Бурић**, подсећа да су синдикати независне организације и да за повећање 0,4% друштво нема финансијске могућности. Направићемо симулацију према предлогу синдиката.

**Наташа Алексић Капетановић**, обавестила је да је у петак, ресорном министарству, достављена симулација зарада, као што су синдикати предлагали до сада, и да чекамо одговор. Повећање средстава је велико 30 до 35 милиона динара.

**Члан 86. став 1. је неусаглашен.**

**Члан 86. став 2. је усаглашен и гласи:**

„Синдикати су обавезни да средства из става 1. овог члана, користе наменски и одговарају за законитост коришћења средстава.“

**Члан 86. став 3. је неусаглашен, прецизирати рок за достављање извештаја.**

**Члан 86. став. 4 је усаглашен и гласи:**

„Средства из става 1. расподељују се на репрезентативне синдикате сразмерно броју чланова, на основу података Сектора за финансијско - рачуноводствене послове и план и Пројекта за информатичку подршку, за односни месец.“

**Члан 90.**

**Светлана Јелић-Бур**ић, послодавац повлачи предложене допуне, а остале одредбе овог члана су регулисане чланом 179. Закона о раду.

**Ивана Јовичић Ћурчић**, да ли постоји законска могућност да послодавац пошаље на принудно лечење запосленог који на посао долази под дејством алкохола?

**Светлана Јелић-Бурић**, је казала да лекари упућују на лечење, а не послодавац.

**Члан 90. је усаглашен и гласи:**

„Послодавац може да откаже уговор о раду запосленом који не поштује радну дисциплину, и то:

1. ако неоправдано одбије да обавља послове и извршава налоге послодавца у складу са законом;
2. ако не достави потврду о привременој спречености за рад у смислу члана 103. Закона о раду;
3. ако злоупотреби право на одсуство због привремене спречености за рад;
4. ако долази на рад под дејством алкохола или других опојних средстава или употребљава алкохол или друга опојна средства у току рада, а што утиче или може утицати на обављање посла;
5. ако је дао нетачне податке који су били одлучујући за заснивање радног односа;
6. ако запослени који ради на пословима с повећаним ризиком, на којима је као посебан услов за рад утврђена посебна здравствена способност, одбије да се подвргне претходном и периодичном лекарском прегледу или лекарском прегледу на који га упути послодавац;
7. ако не поштује радну дисциплину прописану актом послодавца или је његово понашање такво да не може да настави рад код послодавца.“

**Члан 91. је усаглашен и гласи:**

**„**Запосленом може да престане радни однос ако за то постоји оправдан разлог који се односи на потребе послодавца и то:

1. ако услед технолошких, економских или организационих промена престане потреба за обављањем одређеног посла или дође до смањења обима посла:
2. ако одбије закључење анекса уговора у смислу члана 171. став 1. тачка 1 - 5) Закона.“

**Члан 92. је усаглашен и гласи:**

„Послодавац може запосленом за повреду радне обавезе или непоштовање радне дисциплине, у смислу чл. 89. и 90. Колективног уговора да, уколико сматра да постоје олакшавајуће околности или да повреда радне обавезе, односно непоштовање радне дициплине, није такве природе да запосленом треба да престане радни однос, уместо отказа уговора о раду, изрекне једну од следећих мера:

 1) привремено удаљење са рада без накнаде зараде, у трајању од једног до 15 радних дана;

 2) новчану казну у висини до 20% основне зараде запосленог за месец у коме је новчана казна изречена, у трајању до три месеца, која се извршава обуставом од зараде;

 3) опомену са најавом отказа у којој се наводи да ће послодавац запосленом отказати уговор о раду без поновног упозорења из члана 180. Закона, ако у наредном року од шест месеци учини исту повреду радне обавезе или непоштовање радне дисциплине.

 Решењем послодавца изриче се једна од мера из става 1. овог члана.“

**Члан 93. је усаглашен и гласи:**

„Отказ уговора о раду или изрицање других мера, у смислу члана 92. Колективног уговора, спроводи се на начин и по поступку прописаним законом.

 Запослени може, у року за изјашњење на наводе из упозорења послодавца о постојању разлога за отказ уговора о раду, да приложи и мишљење синдиката чији је члан, а које је послодавац дужан да размотри.“

**Члан 94. је усаглашен и гласи:**

„Послодавац може запосленом из члана 88. став 1. тачка 1) овог колективног уговора да откаже уговор о раду или изрекне неку од мера из члана 92. овог колективног уговора, ако му је претходно дао писано обавештење у вези са недостацима у његовом раду, упутствима и примереним роком за побољшање рада, а запослени не побољша рад у остављеном примереном року.“

**Члан 95. је усаглашен и гласи:**

„Послодавац не може, у случају отказа уговора о раду запосленом ако услед технолошких, економских или организационих промена престане потреба за обављањем одређеног посла или дође до смањења обима посла, на истим пословима да запосли друго лице у року од три месеца од дана престанка радног односа, осим у случају из члана 11. став 3. Колективног уговора.

 Ако пре истека рока из става 1. овог члана настане потреба за обављањем истих послова, предност за закључивање уговора о раду има запослени коме је престао радни однос.“

**Члан 96.**

**Јелена Јововић**, је казала да у ставу 4. треба појаснити коју накнаду зараде прима запослени.

**Светлана Јелић-Бурић**, Накнада зараде прецизирана је чланом 189. Закона о раду.

**Члан 96. је усаглашен и гласи:**

„Запослени коме је отказан уговор о раду из разлога утврђеног у члану 88. став 1. тачка 1) Колективног уговора, има право на отказни рок, у зависности од стажа осигурања, и то:

* 10 дана, ако има до 10 година стажа осигурања;
* 20 дана, ако има преко 10 до 20 година стажа осигурања;
* 30 дана, ако има преко 20 година стажа осигурања.

 Отказни рок почиње да тече наредног дана од дана достављања решења о отказу уговора о раду.

За време отказног рока запослени обавља послове утврђене уговором о раду.

 Запослени може, на основу споразума са Одбором директора или лицем које он овласти, да престане са радом и пре истека отказног рока, с тим што му се за то време обезбеђује накнада зараде у висини утврђеној Колективним уговором и уговором о раду.“

**Члан 97. је усаглашен и гласи:**

„Оправданим разлогом за отказ уговора о раду не сматра се:

1) привремена спреченост за рад услед болести, несреће на раду или професионалног обољења;

2) коришћење породиљског одсуства, одсуства са рада ради неге детета и одсуства са рада ради посебне неге детета;

1. одслужење или дослужење војног рока;
2. чланство у политичкој организацији, синдикату, пол, језик, национална припадност, социјално порекло, вероисповест, политичко или друго уверење или неко друго лично својство запосленог;
3. деловање у својству представника запослених, у складу са законом;
4. обраћање запосленог синдикату или органима надлежним за заштиту права из радног односа, у складу са Законом, Колективним уговором и уговором о раду.“

**Одељак XI. ОДРЕДБЕ О ШТРАЈКУ**

**Чланови 98., 99., 100., 101. и 102. су начелно усаглашени.**

**Светлана Јелић-Бурић, проверићемо рокове код члана 100. јер је било измена код Закона о штрајку и усаглашавање ових чланова потврдићемо на следећем састанку.**

**Одељак XII. ВИШАК ЗАПОСЛЕНИХ**

**Члан 103. је усаглашен и гласи:**

**„**Послодавац је дужан да донесе програм решавања вишка запослених, у складу са законом.

 Програм решавања вишка запослених из става 1. овог члана, доноси Скупштина послодавца.“

**Члан 104.**

**Јелена Јововић**, да ли је обавеза послодавца да пре доношења програма за решавање вишка запослених сарађује са надлежном службом за запошљавање, или може самостално да донесе мере за ново запошљавање вишка запослених.

**Светлана Јелић-Бурић**, ова одредба је регулисана чланом 154. Закона о раду, ово су фазе спровођења технолошког вишка.

**Члан 104. је усаглашен и гласи:**

„Послодавац је дужан да, пре доношења програма решавања вишка запослених, у сарадњи са репрезентативним синдикатима код послодавца и републичком организацијом надлежном за запошљавање, предузме одговарајуће мере за ново запошљавање вишка запослених (премештај на друге послове, рад код другог послодавца, доквалификација или преквалификација, рад са непуним радним временом, али не краће од половине пуног радног времена).“

**Члан 105. је усаглашен и гласи:**

„Приликом утврђивања критеријума за утврђивање вишка запослених који су саставни део програма, учествоваће и репрезентативни синдикати.

 Послодавац је дужан да предлог програма из члана 103. Колективног уговора, достави на мишљење репрезентативним синдикатима и републичкој организацији надлежној за запошљавање.

 Послодавац је дужан да размотри и узме у обзир предлоге републичке организације надлежне за запошљавање и мишљење синдиката, и да их обавести о свом ставу.“

**Члан 106. је усаглашен и гласи:**

„За случај отказа уговора о раду због технолошких, економских или организационих промена, послодавац је дужан да запосленом исплати отпремнину пре престанка радног односа за сваку навршену годину рада у радном односу код послодавца, послодавца претходника у случају статусне промене, односно повезаних лица са послодавцем, у складу са законом.

 Висина отпремнине из става 1. овог члана утврдиће се анексом Колективног уговора.“

**Светлана Јелић-Бурић**, предлаже да се чланови одељка Безбедност и здравље на раду усаглашавају на следећој седници преговора.

Чланови одбора репрезентативних синдиката су сагласни са предлогом.

Следећи састанак преговора одржаће се у среду, 26.08.2020. године, са почетком у 12,00 часова.

**2. Разно**

Преговори су завршени у 14,10 часова.

|  |  |
| --- | --- |
|  **ЗА ОДБОР ЗА ПРЕГОВОРЕ****РЕПРЕЗЕНТАТИВНИХ СИНДИКАТА** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Верица Николић**  |  **ЗА ОДБОР ЗА ПРЕГОВОРЕ** **„ЖЕЛЕЗНИЦЕ СРБИЈЕ“ АД** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Светлана Јелић-Бурић** |